**OOCR Záhorie: Vodné plochy v Senici budú bezpečnejšie.**

Senica 22. júna – Horúčavy a zlepšujúca sa pandemická situácia umožnili otváranie kúpalísk a sprístupnenie vodných plôch na kúpanie aj na Záhorí. Okrem kvalitných služieb sa Oblastná organizácia cestovného ruchu (OOCR) Záhorie zamerala aj na zvýšenie bezpečnosti návštevníkov regiónu.

Vďaka podpore projektu z Ministerstva dopravy a výstavby SR zakúpi organizácia dva automatické externé defibrilátory (AED). „Jeden bude umiestnený v Chate nad plážou na Kunovskej priehrade, kde je počas sezóny nonstop služba. Druhý prístroj bude na kúpalisku v Senici” informoval výkonný riaditeľ organizácie Martin Lidaj.

Mestské kúpalisko v Senici je otvorené od 12. júna, na Kunovskej priehrade zahájili sezónu uplynulý víkend. Ich údržbu a prevádzku zabezpečuje spoločnosť Rekreačné služby mesta Senica (RSMS), ktorej zriaďovateľom je mesto. “Aj na tomto príklade je vidieť, že členstvo v OOCR má svoj význam. Ochrana zdravia a života návštevníkov je pre nás prioritou. Mimo sezóny vieme tieto prístroje využiť napríklad v plavárni či v športovej hale," informoval riaditeľ RSMS Ľubomír Štvrtecký.

Zvlášť na miestach, kde ľudia prevádzkujú športové aktivity, majú takéto prístroje význam. „Som rád, že vybavenosť stredísk RSMS doplníme o prístroje, ktoré zachraňujú život. Dobrým príkladom, že tieto môžu rozhodovať o živote a smrti, je nedávny prípad dánskeho futbalistu Christiana Eriksena na prebiehajúcich Majstrovstvách Európy. Ten žije najmä vďaka AED,” doplnil Lidaj.

Oblastná organizácia cestovného ruchu Záhorie (OOCR Záhorie) bola založená v decembri 2012. Oficiálnym sídlom je Obec Smrdáky. Má 42 členov – 14 samospráv a 28 subjektov z oblasti cestovného ruchu. Navonok vystupuje pod názvom Región Záhorie. OOCR Záhorie je zaregistrovaná Ministerstvom dopravy a výstavby SR ako oficiálna oblastná organizácia pre rozvoj a podporu cestovného ruchu na Záhorí. Našou víziu je urobiť z regiónu Záhorie rozpoznateľnú a konkurencieschopnú destináciu. Webové sídlo je [www.regionzahorie.sk](http://www.regionzahorie.sk)

Ciele organizácie:

·       Marketing a propagácia destinácie

·       Pozicioning značky Záhorie na trhu

·       Zvyšovanie kvality a atraktivity ponúk cestovného ruchu regiónu Záhorie

·       Podpora budovania nových produktov cestovného ruchu

·       Poradenstvo v oblasti cestovného ruchu

·       Pomoc pri implementácii projektov v oblasti cestovného ruchu

·       Zvyšovanie konkurencieschopnosti destinácie

·       Komunikácia s verejnosťou z regiónu i mimo neho